APM สยายปีกเข้าลาว
APM มุ่งเออีซี ประเดิมเปิด บล.ลาว พี่เลี้ยงที่ปรึกษาธุรกิจลาวเข้าตลาดหลักทรัพย์ เปิดแผนให้ความรู้รองรับตลาดทุน
29 ต.ค. 2565

APM มุ่งเออีซี ประเดิมเปิด บล.ลาว พี่เลี้ยงที่ปรึกษาธุรกิจลาวเข้าตลาดหลักทรัพย์ เปิดแผนให้ความรู้รองรับตลาดทุน 
สมภพ ศักดิ์พันธ์พนม ประธานกรรมการบริหาร แอสเซท โปร แมเนจเม้นท์ (APM) ได้ขยายธุรกิจไปยัง สปป.ลาว โดยเปิดบริษัทร่วมทุนชื่อ “บริษัทหลักทรัพย์ (บล.) เอพีเอ็ม ลาว จำกัด” ทุนจดทะเบียน 18 ล้านบาท APM ถือหุ้นใหญ่ 80% และ Daovance หรือ ดาววอน บริษัทที่ปรึกษาด้านบัญชี ถือหุ้น 20% เป็นใบอนุญาตที่ปรึกษาการเงินใบแรกของลาว ออกให้เมื่อวันที่ 5 มิ.ย.ที่ผ่านมา โดยกระทรวงการค้าของลาว 
จากก่อนหน้านี้มี บล.ในลาว 2 แห่ง เป็นบริษัทท้องถิ่น คือ บล.ล้านช้าง และ บล. BCELKT (บริษัทร่วมทุนของ BCEL กับ เคที ซีมิโก้ (ไทย)) 
APM ลาว ยึดชื่อเป็นบริษัทหลักทรัพย์ ให้ครอบคลุมการออกและเสนอขายหลักทรัพย์ด้วย และให้มีเวลาหาพันธมิตรในลาว ขณะนี้อยู่ระหว่างหารือกับ บล.โนมูระ พัฒนสิน ในการทำธุรกิจร่วมกันในลาว 
APM มีลูกค้าในมือ 34 ราย มีแผนเข้าตลาดหลักทรัพย์ลาว คือ บริษัท บีเอ็ม กรุ๊ป ผู้ผลิตปูนซีเมนต์ตราสิงห์ รายใหญ่ของลาว กำลังผลิตปูนซีเมนต์ 3 แสนตันต่อปี บริหารงานโดย นายโบอิ้ง สุขสมบูรณ์ นักธุรกิจรายใหญ่ของลาว และยังมีธุรกิจในกลุ่ม เช่น นิคมอุตสาหกรรมคำม่วน บีเอ็ม ทรานสปอร์ต
บริษัท ผลิตไฟฟ้าห้วยคตห้วยย้อย ผลิตไฟฟ้าขายให้กับการไฟฟ้าฝ่ายผลิตแห่งประเทศลาว (EDLGEN) มีแผนใช้เงินลงทุน 34 ล้านเหรียญสหรัฐ นำบริษัทเข้าตลาดหุ้นลาวปลายปี 2557 
“อีก 2 ราย เป็นธนาคารและสายการบินลาวแอร์ไลน์ ซึ่งเป็นสายการบินของรัฐบาลลาว มีแผนเข้าตลาดหุ้นลาว ปัจจุบันลาวมีหุ้นที่จดทะเบียนเพียง 2 บริษัทเท่านั้น คือ ธนาคาร BCEL และ EDLGEN และโบรกเกอร์ 2 ราย แต่ไม่มีบริษัทที่ปรึกษาการเงิน APM เป็นบริษัทแรกที่เข้าไป ซึ่งท่านเดชภูวัง มูลรัตน์ ประธานตลาดหลักทรัพย์ลาว เห็นผลงานและเชื่อมั่น ก็เลยปรับเกณฑ์ทุนจดทะเบียนจาก 100 ล้านบาท เหลือ 5 ล้านบาท APM จึงต้องแปะชื่อ บล.ไว้ก่อน ให้มีเวลาหาพันธมิตร” นายสมภพ กล่าว 
ประธานกรรมการบริหาร กล่าวว่า มีแผนการทำธุรกิจในลาว คือ การเปิดสำนักงาน APM ในลาว วันที่ 18-20 ต.ค.นี้ โดยจะเชิญสื่อไทยและผู้ประกอบการลาวมาทำงานเชิงวิชาการ เพื่อนักลงทุนรองรับการเติบโตของตลาดทุนในอีก 4 ปีข้างหน้า เช่น พ.ย.ธ.ค. ร่วมกับตลาดหลักทรัพย์ลาว จัดให้บริษัทมาพบกัน และตลอดปี 2557 ร่วมกับตลาดหุ้นลาว ให้ความรู้นักลงทุน ผู้ประกอบการ 15 จังหวัด โดยยึด 3 พื้นที่ คือ หลวงพระบาง วังเวียง และสุวรรณเขต 
นอกจากนี้ วัฒนา ดาราลอย เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ลาว ยังให้ APM ลาว ทำแผนธุรกิจอบรมให้ความรู้ตลาดทุนหุ้นกู้ อนุพันธ์ และตราสารกึ่งหนี้กึ่งทุน กับนักลงทุนลาว รวมทั้งให้ความรู้ทางบัญชีกับบริษัทจดทะเบียนลาว โดยนำมาตรฐานสากล IFRS มาใช้ในอีก 4 ปีจากนี้ ซึ่งมหาวิทยาลัยแห่งชาติลาว ร่วมกับมหาวิทยาลัยเชียงใหม่ ได้เซ็นความร่วมมือเปิดหลักสูตร MicroMBA 
นอกจากการตั้งบริษัทในลาวแล้ว APM มีแผนเปิดสำนักงานตัวแทนในกรุงย่างกุ้ง ประเทศพม่า ซึ่งปี 2558 พม่าจะมีตลาดหุ้นอย่างเป็นทางการ ส่วนปี 2557 มีแผนออกไปตั้งบริษัทที่ปรึกษาที่ประเทศกัมพูชา มีลูกค้าทีวีดาวเทียมที่จะผลักดันเข้าตลาดหุ้นกัมพูชา 
ประธานกรรมการบริหาร กล่าวว่า ถึงตลาดหุ้นที่เปิดขายประชาชนครั้งแรก (ไอพีโอ) ของไทยยังเป็นตลาดเปิด แม้ว่าภาวะตลาดหุ้นปัจจุบันมีความผันผวน แต่หุ้นที่เข้าจดทะเบียนในตลาดหลักทรัพย์เอ็ม เอ ไอเป็นหุ้นขนาดเล็ก ราคาเสนอขายต่ำ ไม่ได้รับผลกระทบ เมื่อเทียบกับหุ้นใหญ่ที่เข้าตลาดหลักทรัพย์ (SET) 
ครึ่งหลังปี 2556 บริษัท APM เป็นที่ปรึกษาการเงินบริษัทในตลาดหลักทรัพย์เอ็ม เอ ไอ (mai) และได้ทยอยยื่นข้อมูลเสนอขายหลักทรัพย์ต่อ ก.ล.ต. อีก 34 บริษัท ทยอยเข้าซื้อขายในตลาดเอ็ม เอ ไอ ในเดือน พ.ย.-ธ.ค.นี้ 24 บริษัท ตลอดทั้งปี นำบริษัทเข้าซื้อขายในเอ็ม เอ ไอ ประมาณ 57 บริษัท ส่วนปี 2557 มีแผนนำบริษัทเข้าระดมทุน 57 บริษัท
“หลักการทำงานของ APM จะเป็นแบบบูรณาการ ช่วยหลายมิติ เป็นที่ปรึกษาการเงินดูแลตั้งแต่เด็กยันโต หรือเข้าไปดูตั้งแต่การปรับโครงสร้างทุน โครงสร้างหนี้ ระบบบัญชี การหาเงินทุน ไปจนถึงผลักดันเข้าตลาดหุ้น ถึงเวลาขายหุ้น ก็ทำงานหนัก โรดโชว์ให้มาก ให้ข้อมูลทั่วถึง กระจายหุ้นทั่วถึง เป็นหลักการทำงาน APM” นายสมภพ กล่าว